b"\n_START_ARTICLE_\nMayhana\n_START_PARAGRAPH_\nMayhana o Miana \xc3\xa9s un petit poble del Turkmenistan a l'est de les muntanyes Kuh-i Hazar Masjid a la vora del desert de Merv o Karakum a 65 km al nord-est de Kilat-i Nadiri i uns 120 km a l'est de Meshad (a 20 km de la frontera). A l'edat mitjana fou la principal poblaci\xc3\xb3 del districte de Khawaran o Khabaran entre Abiward (a la moderna regi\xc3\xb3 d'A\xc5\x9fgabat) i Sarakhs (a uns 65 km al nord-oest d'aquesta poblaci\xc3\xb3). Modernament es poden comptar unes 550 cases el que donaria una poblaci\xc3\xb3 d'uns 3.000 habitants. Encara que el districte de Khawaran encara era prosper al segle XII, la ciutat ja havia declinat, el que es va accentuar despr\xc3\xa9s de les invasions mongols. La seva import\xc3\xa0ncia est\xc3\xa0 en el fet que fou el lloc de naixement del sant i taumaturg suf\xc3\xad Abu Said Fadl Allah ibn Abi l-Khayr, que hi va morir el 1049."